
24ωρη πρεμιέρα για την BMW M3 GT4 στο Nürburgring. 
Οι εργοστασιακοί οδηγοί της BMW, Augusto Farfus (BR), Jörg Müller (DE) και Andy Priaulx (GB) θα συμμετάσχουν στον 24ωρο αγώνα στο Nordschleife του Nürburgring, που θα πραγματοποιηθεί στις 23/24 Μαΐου 2009. Η ημερομηνία αυτή θα σηματοδοτήσει επίσης το ντεμπούτο της BMW M3 GT4 στον θρυλικό αγώνα αντοχής. 

Οι Müller και Priaulx θα οδηγήσουν την BMW M3 GT4 για λογαριασμό της Schubert Motorsport στην περιοχή Eifel. Οι δύο οδηγοί, που τρέχουν για την BMW στο Παγκόσμιο Πρωτάθλημα Αυτοκινήτων Τουρισμού της FIA (WTCC), θα ενώσουν τις δυνάμεις τους με τους δημοσιογράφους του μηχανοκίνητου αθλητισμού Marcus Schurig (DE) και Jochen Übler (DE). Οι συντάκτες του εξειδικευμένου Γερμανικού περιοδικού “sport auto” διαθέτουν πολλά χρόνια αγωνιστική εμπειρία και έχουν συμμετάσχει στην ‘Πράσινη Κόλαση’ (“Green Hell”), πολλές φορές στο παρελθόν. Μαζί με την εταίρο ελαστικών Dunlop, αυτή η τετράδα οδηγών έχει βλέψεις για την πρώτη θέση στην κατηγορία SP10.

Ο Διευθυντής της BMW Motorsport, Mario Theissen, σχολιάζει: «Παρόλο που δεν θα εκπροσωπηθούμε από μία εργοστασιακή ομάδα στο φετινό αγώνα των 24 ωρών, το πρόγραμμα Customer Racing διασφαλίζει ότι οι οπαδοί μας θα δουν πολλές αγωνιστικές BMW και εργοστασιακούς οδηγούς BMW. Έχουμε μεγάλη αγωνία να δούμε πώς συμπεριφέρεται η BMW M3 GT4, που ‘κατεβαίνει’ με την Schubert Motorsport σε συνεργασία με το ‘sport auto’. Οι Jörg Müller και Andy Priaulx είναι δύο πρώην νικητές γενικής κατάταξης στο Eifel. Οι θεατές έχουν κάθε λόγο να ανυπομονούν για ένα συναρπαστικό Σαββατοκύριακο».

Η BMW M3 GT4, η πιο πρόσφατη προσθήκη στην προϊοντική γκάμα Customer Racing που προσφέρει το τμήμα BMW Motorsport Distribution, έκανε το ντεμπούτο της στο θρυλικό Nordschleife μπροστά στα μάτια πολλών οπαδών της BMW πριν από λίγο καιρό, στο 56ό ADAC Westfalenfahrt. Μετά από τέσσερις ώρες, οι Müller και Übler θριάμβευσαν στην κατηγορία SP10, και τερμάτισαν στη 30η θέση γενικής κατάταξης. 

Το Nordschleife του Nürburgring έχει παίξει πολύ σημαντικό ρόλο στην ιστορία της BMW. Οι οδηγοί της BMW έχουν απολαύσει αμέτρητες επιτυχίες εκεί από το 1970 που έγινε ο πρώτος 24ωρος αγώνας. Μόνο πέρσι, το ένα τρίτο από τα 150 αυτοκίνητα που ολοκλήρωσαν τον 24ωρο αγώνα ήταν παραγωγής BMW. Με 114 νίκες κατηγορίας, η BMW είναι μακράν ο πιο επιτυχημένος κατασκευαστής στην ιστορία του θεσμού. 

Μέχρι σήμερα, η μάρκα έχει συνολικά 18 νίκες γενικής κατάταξης στο όνομά της και έχει πετύχει τερματισμό ένα-δύο σε οκτώ περιπτώσεις. Πιο πρόσφατα, η BMW M3 GTR απόλαυσε διπλή επιτυχία, το 2004 και 2005. Ο Jörg Müller ήταν μέλος της ομάδας των νικητών το 2004, ενώ ο Priaulx θριάμβευσε το 2005. 

